CELEX: 32018D0808(01)
Language: bg
Date: 2018-07-24 00:00:00
Title: Решение на Комисията от 24 юли 2018 година относно Механизма за бежанците в Турция за изменение на Решение C(2015) 9500 на Комисията по отношение на приноса за Механизма за бежанците в Турция

8.8.2018   
               
               
                  BG
               
               
                  Официален вестник на Европейския съюз
               
               
                  C 278/3
               
            
         РЕШЕНИЕ НА КОМИСИЯТА
         от 24 юли 2018 година
         относно Механизма за бежанците в Турция за изменение на Решение C(2015) 9500 на Комисията по отношение на приноса за Механизма за бежанците в Турция
         (2018/C 278/03)
         
            ОБЯСНИТЕЛЕН МЕМОРАНДУМ
         
         
            Приемане на решение на Комисията относно Механизма за бежанците в Турция за изменение на Решение C(2015) 9500 на Комисията по отношение на приноса за Механизма за бежанците в Турция
         
         Механизмът за бежанците в Турция беше създаден през 2015 г., за да демонстрира ясно ангажимента на ЕС за подпомагане на бежанците в Турция. Той съчетава хуманитарна и нехуманитарна подкрепа за подпомагане на Турция в нейните усилия за приемането на бежанци. Първият транш от финансирането по линия на Механизма възлизаше на 3 милиарда евро за 2016 г. и 2017 г.
         Мобилизирането на средствата за първия транш по линия на Механизма за бежанците в Турция протече успешно. В рамките на 21 месеца от приемането на Изявлението на ЕС и Турция от март 2016 г. беше извършено програмиране и бяха поети задължения и сключени договори за пълния размер на оперативния пакет от 3 милиарда евро. Вторият годишен доклад за Механизма (1) съдържа подробна информация за постигнатите резултати и изпълнението по общо 72 проекта. В доклада се потвърждава постигането на осезаеми резултати. Това включва предоставянето на месечно подпомагане на доходите за близо 1,2 милиона от най-уязвимите бежанци чрез месечни парични преводи по линия на Мрежата за социална закрила при извънредни обстоятелства; предоставянето на обучение по турски език на 312 000 деца бежанци и на образователни материали за 500 000 ученици; както и базисна медицинска помощ за близо 764 000 бежанци и ваксинация на над 217 000 бебета на сирийски бежанци. Управлението на Механизма също така даде възможност за партньорски подход между ЕС и държавите членки, а съвместното управление не би било възможно, ако финансирането се предоставяше изключително от бюджета на Съюза.
         ЕС има значителен интерес да продължи да прилага практиките, доказали се като успешни. Настоящото решение на Комисията има за цел да се гарантира, че ползотворната работа на Механизма може да продължи, съгласно посоченото в Изявлението на ЕС и Турция.
         В Изявлението на ЕС и Турция бе потвърдено, че ЕС ще мобилизира допълнителни 3 милиарда евро за Механизма до края на 2018 г., ако са изпълнени съответните условия. Съответно е необходимо решение за допълнително финансиране с оглед на това да се осигури непрекъснатостта на проектите по линия на Механизма и подкрепата за бежанците. Ето защо Комисията приема решение за втори транш от 3 милиарда евро за Механизма за бежанците в Турция. Бюджетът за 2016 и 2017 г., мобилизиран по линия на Механизма, се състоеше от 1 милиард евро от бюджета на Съюза и 2 милиарда евро вноски на държавите членки като външни целеви приходи. С решението си от 14 март 2018 г. (2) Комисията запазва същото разпределение между бюджета на Съюза и приноса на държавите — членки на ЕС, за втория транш. След допълнително обсъждане Комисията реши, че за периода 2018—2019 г. тя ще предостави 2 милиарда евро от бюджета на Съюза. Държавите членки ще направят вноски в размер на 1 млрд. евро като външни целеви приходи. На 18 юли Общото разбиране беше актуализирано, с което се предоставя рамката, в която може да се мобилизират вноските от държавите членки.
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално член 210, параграф 2 и член 214, параграф 6 от него,
         като има предвид, че:
         
                     (1)
                  
                  
                     В точка 6 от Изявлението на ЕС и Турция от 18 март 2016 г. („Изявлението“) се казва, че Съюзът ще мобилизира финансиране за Механизма за бежанците („Механизма“) за още 3 000 000 000 EUR до края на 2018 г., след като първоначално предоставените 3 000 000 000 EUR по линия на Механизма са били изчерпани в пълна степен и ако са спазени съответните условия.
                  
               
                     (2)
                  
                  
                     На 3 февруари 2016 г. представителите на правителствата на държавите членки изготвиха Общо разбиране за създаване на рамка за управление и обвързаност с условия за Механизма за бежанците в Турция между държавите — членки на ЕС, и Комисията („Общото разбиране“). Общото разбиране беше актуализирано на 18 юли 2018 г.
                  
               
                     (3)
                  
                  
                     Разпределението на приноса в първия транш беше 1 000 000 000 EUR от бюджета на Съюза и 2 000 000 000 EUR от държавите членки.
                  
               
                     (4)
                  
                  
                     Комисията следва да предостави 2 000 000 000 EUR от бюджета на Съюза за втория транш. 1 000 000 000 EUR ще бъдат осигурени от вноски на държавите членки.
                  
               
                     (5)
                  
                  
                     Поетапното предоставяне на помощта е обвързано с по-нататъшното прилагане на договореността между Европейския съюз и Република Турция за засилване на сътрудничеството помежду им за подпомагане на лицата, ползващи се от временна закрила, и за управление на миграцията в рамките на координирано усилие за справяне с кризата.
                  
               
                     (6)
                  
                  
                     Индивидуалните вноски от отделните държави членки следва да бъдат включени в бюджета на Съюза като външни целеви приходи в съответствие с член 21, параграф 2, буква б) от Регламент (ЕС, Евратом) № 966/2012 на Европейския парламент и на Съвета (3). Тъй като в съответствие с член 317 от Договора Комисията единствена носи отговорност за изпълнението на бюджета на Съюза, следва да ѝ се предоставят, от името на Съюза, сертификати за финансов принос от страна на държавите членки. Всеки сертификат за финансов принос, изразен в евро, позволява на Комисията да предостави съответните бюджетни кредити за поети задължения при получаване на сертификата, в съответствие с член 7, параграф 2 от Делегиран регламент (ЕС) № 1268/2012 на Комисията (4). Сертификатите за индивидуалните вноски ще се основават на единен образец, позволяващ при необходимост адаптиране към специфични нужди.
                  
               
                     (7)
                  
                  
                     Решенията и действията, свързани с предоставянето на хуманитарна помощ, ще бъдат изпълнени в съответствие с Регламент (ЕО) № 1257/96 на Съвета (5) и съгласно принципите, заложени в Европейския консенсус относно хуманитарната помощ (6).
                  
               
                     (8)
                  
                  
                     По гореизложените причини е необходимо да се измени съответно Решение С(2015)9500 на Комисията (7),
                  
               РЕШИ:
         
            Член 1
            Решение C(2015) 9500 на Комисията се изменя, както следва:
            Член 4 се заменя със следното:
            
               
                  „1.   С Механизма се координира сума в размер на 3 000 000 000 EUR за периода 2016—2017 г., както и допълнителна сума в размер на 3 000 000 000 EUR за периода 2018—2019 г.
               
            
         
         
            Член 2
            
               1.   Настоящото решение влиза в сила в деня на приемането му.
            
            
               2.   То се публикува в Официален вестник.
            
         
         
            Съставено в Брюксел на 24 юли 2018 година.
            
               
                  За Комисията
               
               Johannes HAHN
               
                  Член на Комисията
               
            
         
         
            (1)  Съобщение COM(2018)91 на Комисията от 14 март 2018 г.
         
            (2)  Решение на Комисията от 14 март 2018 г. относно Механизма за бежанците в Турция за изменение на Решение C(2015) 9500 на Комисията по отношение на приноса за Механизма за бежанците в Турция (2018/C 106/05, ОВ C 106/4, 21 март 2018 г.).
         
            (3)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).
         
            (4)  ОВ L 362, 31.12.2012 г., стр. 1.
         
            (5)  Регламент (ЕО) № 1257/96 на Съвета от 20 юни 1996 г. относно хуманитарната помощ (ОВ L 163, 2.7.1996 г., стр. 1).
         
            (6)  Съвместна декларация на Съвета и представителите на правителствата на държавите членки, заседаващи в рамките на Съвета, Европейския парламент и Европейската комисия „Европейският консенсус относно хуманитарна помощ“ (ОВ C 25, 30.1.2008 г., стр. 1).
         
            (7)  Изменено с Решение C(2016) 855 на Комисията от 10 февруари 2016 г. и Решение C(2017) 2293 на Комисията от 18 април 2017 г. и Решение C(2018) 1500 на Комисията от 14 март 2018 г.